Fire år mere til Lars Løkke Rasmussen (V) som statsminister er efterhånden et realistisk scenarium.

I en ny Epinion-måling lavet for DR Nyheder er de borgerlige partier på fremmarch og rykker tættere på at kunne mønstre 90 mandater.

Samlet set står Venstre, De Konservative, Liberal Alliance, Dansk Folkeparti og Nye Borgerlige til at få 87 mandater, hvis der var folketingsvalg i morgen.

Læs også : ANALYSE Umulige krav og tre statsministerkandidater giver én stor rød rodebutik

Det er syv mandater mere, end hvad de partier, der peger på Mette Frederiksen som statsminister, kan tælle til i Epinion-målingen. Det meste af fremgangen for de borgerlige skyldes, at Nye Borgerlige kommer over spærregrænsen og får fem mandater.

Uden Alternativet, der peger på Uffe Elbæk som statsminister, står oppositionen altså kun til at få 80 mandater. Tælles Alternativets mandater med i regnestykket fører oppositionen fortsat - dog knebent med 88 mandater mod 87 til de borgerlige.

EPINION-MÅLINGEN Denne undersøgelse er udarbejdet på baggrund af i alt 1.579 gennemførte interview med danskere på 18 år og derover. Interviewene er indsamlet henholdsvis som telefoninterviews og online på Epinions Danmarkspanel i perioden 10.-17. august 2018. Den maksimale stikprøveusikkerhed på de samlede resultater er +/-2,5 procentpoint.

Som altid er der statistisk usikkerhed ved målingerne - og denne gang er den på maksimal 2,5 procentpoint.

Forsker: Der spilles poker

Ifølge valgforsker Rune Stubager fra Aarhus Universitet er udviklingen i meningsmålingerne ganske tydelig for tiden.

- Føringen til rød blok, som man godt kunne kalde det dengang, er skrumpet betragteligt. Hvis man tæller alle partier sammen, som man plejer, er de stadig et mulehår foran, men det er ikke så tydeligt som tidligere, siger han.

Mette Frederiksen og Socialdemokratiet er i øjeblikket presset af de andre partier i oppositionen, hvor flere partiledere også vil være statsministre.

Samtidig fortsætter partierne med at stille nye krav for at pege på Mette Frederiksen som statsminister og stiller spørgsmål ved, om der overhovedet er en rød blok.

Læs også : Nu er der fire statsministerkandidater: Sådan vil partierne bruge din stemme

Alternativet har besluttet helt at trække deres mandater ud af ligningen og regner sig slet ikke som en del af nogen politisk blok.

- Så der er meget mere spænding om udfaldet, både for så vidt angår balancen mellem mandaterne, men også hvad der kommer til at ske efterfølgende, siger Rune Stubager om det folketingsvalg, der kommer inden for ti måneder.

Han forudser, at de kommende regeringsforhandlinger kan komme til at trække i langdrag, som det er set i flere europæiske lande igennem de seneste år.

- Det kan godt være, at det kommer op over 1, måske 2 måneder, men det er svært at sige. Der er i hvert fald lagt op til et betragteligt pokerspil i rød blok, eller hvad vi kalder det, hvis vi skulle ende med, at der er flertal til de partier, siger Rune Stubager.

Socialdemokratiets politiske ordfører, Nicolai Wammen, erkender, at det er nye tider i dansk politik.

- Dansk politik er i opbrud. Der er flere statsministerkandidater, der har meldt sig. Og det kan være, at der kommer endnu flere. Det må tiden vise. Uanset hvor mange der melder sig, tror jeg, at danskerne har en forventning om, at vi løser de problemer, de står med. I stedet for at der går bogstavleg i den hele vejen til valget, siger han.

V: Én måling tæller

Socialdemokratiet er fortsat det suverænt største parti ifølge Epinion-målingen - 46 mandater står partiet til at få.

I den borgerlige lejr er politisk ordfører Britt Bager (V) ikke i tvivl om, hvad årsagen til fremgangen er.

- Målingen viser, at vælgerne går fra rød blok til blå blok. Det tror jeg skyldes en politisk situation, hvor regeringen på den ene side skaber resultater til gavn for danskerne, mens oppositionen bruger deres tid på at slås internt, siger hun.

I har trods alt haft statsministerposten siden valget i 2015 - med to forskellige regeringskonstruktioner. Hvorfor har I ikke kunnet bruge det til - med en brølstærk dansk økonomi i ryggen - at bevare det forspring, I fik ved valget i 2015, og udbygge det?